Brystkreftoperert TV-vertinne (37) håper fortsatt på barn
Italienskfødte Rancic, som er en av de mest berømte programlederne til den amerikanske underholdningsgiganten E!, var i ferd med å prøve ut kunstig befruktning da hun før jul fikk den nedslående beskjeden om at hun hadde brystkreft. Verden stoppet brått opp for 37-åringen, og babyplanene til henne og ektemannen Bill Rancic ble lagt på is. I stedet måtte den mørke skjønnheten og sunnhetsapostelen innstille seg på hasteoperasjon og fjerning av deler av begge brystene. Inngrepene fant sted 13. desember og var vellykket. Rancic har i etterkant vært gjennom operasjon for å rekonstruere brystene. Helsen først, så barn Rancic, som fortsatt er sykmeldt, valgte helt fra starten å være åpen om sykdommen. Hun har innviet fansen i alt fra redselen til de tøffe dagene etter inngrepene. Nå er det helsen som står i fokus for TV-vertinnen, kjent som programleder fra en rekke store underholdningsshow og missekåringer. Hun jobber også som produsent for E!. - Vi har ingen nærliggende planer om barn. Det siste jeg ønsker akkurat nå, er å bli gravid. Det er jeg absolutt ikke i stand til. Men så snart jeg føler at jeg er mitt gamle jeg igjen, og vi har kommet oss over dette, vil vi fortsette å prøve. Vi har ikke sluttet å ønske oss barn, og vi blir ikke yngre, forklarer Rancic til HollywoodLife.com. - Når jeg føler meg frisk nok, og legen gir klarsignal tilat jeg kan bli gravid, vil vi absolutt prøve, legger hun til.Ektemannen, entreprenøren Bill Rancic (40), har vært til stor støtte. Paret, som giftet seg i 2007, mener at den tunge tiden har ført dem enda tettere sammen og styrket forholdet dem imellom. - For første gang i løpet av vårt ekteskap har vi bedt bønner sammen. Jeg bryr meg ikke om hvilken religion man har eller hva man tror på. I en slik situasjon finner man Gud, sier Bill Rancic. Giuliana Rancic er ivrig på nettsamfunnet Twitter. Der har hun gjennom hele sykdomsperioden sendt ut optimistiske meldinger og hilsener.
Den populære programlederen Giuliana Rancic er ved godt mot tre uker etter at hun fjernet deler av begge brystene.